Nariadenie Komisie (ES) č. 1812/2003
z 15. októbra 2003,
ktorým sa mení, dopĺňa a opravuje nariadenie (ES) č. 43/2003 ustanovujúce podrobné pravidlá uplatňovania nariadení Rady (ES) č. 1452/2001, (ES) č. 1453/2001 a (ES) č. 1454/2001, pokiaľ ide o pomoc pre miestnu produkciu rastlinných produktov v najvzdialenejších regiónoch Európskej únie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1452/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre francúzske zámorské departementy a ktorým sa mení a dopĺňa smernica 72/462/EHS a zrušujú nariadenia (EHS) č. 525/77 a (EHS) č. 3763/91 (Poseidom) [1], najmä na jeho článok 12 ods. 4 a článok 15 ods. 7,
so zreteľom na nariadenie Rady (ES) č. 1453/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Azorské ostrovy a ostrov Madeira a ktorým sa zrušuje nariadenie (EHS) č. 1600/92 (Poseima) [2], najmä na jeho článok 5 ods. 3,
so zreteľom na nariadenie Rady (ES) č. 1454/2001 z 28. júna 2001, ktorým sa zavádzajú osobitné opatrenia pre niektoré poľnohospodárske výrobky pre Kanárske ostrovy a ktorým sa zrušuje nariadenie (EHS) č. 1601/92 (Poseican) [3], naposledy zmenené a doplnené nariadením Komisie (ES) č. 1922/2002 [4],
keďže:
(1) Nariadením Komisie (ES) č. 43/2003 [5], v znení nariadenia (ES) č. 995/2003 [6], sa ustanovujú podmienky poskytovania pomoci určenej na uvádzanie na miestny trh a pomoci určenej na uvádzanie na trh "mimo produkčnej oblasti" a stanovuje sa výška tejto pomoci pre produkty uvedené v článku 12 ods. 1 a článku 51 ods. 1 nariadenia (ES) č. 1452/2001.
(2) Schválení prevádzkovatelia, ktorí si želajú zúčastniť sa programu na podporu uvádzania ovocia a zeleniny na miestny trh, musia na seba vziať záväzky uvedené v článku 42 ods. 2 uvedeného nariadenia. S cieľom ustanoviť metódy účtovníctva takýchto prevádzkovateľov by sa mali vykonať zmeny dokladov, ktoré sú požadované na účely kontrol zo strany príslušných orgánov.
(3) Pokiaľ ide o pomoc určenú na uvádzanie na trh "mimo produkčnej oblasti", mala by sa ustanoviť výnimka pre "ružové korenie" patriace pod číselný znak KN 0910. Z dôvodu svojich charakteristických vlastností nemôže tento produkt spĺňať povinnosť identifikácie parcely ustanovenú v ročnej zmluve, pretože sa nepestuje, ale zbiera sa vo voľnej prírode.
(4) Číselný znak KN 0705 obsahuje hlávkový šalát a čakanku. Príloha II k nariadeniu (ES) č. 43/2003 obsahuje čakanku, ale z dôvodu vecnej chyby neobsahuje čakanku, ktorá je súčasťou tej istej položky číselného znaku.
(5) Nariadenie (ES) č. 43/2003 by sa preto malo príslušne zmeniť a doplniť s cieľom opraviť túto chybu.
(6) Opatrenia stanovené v tomto nariadení sú v súlade so stanoviskom všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 43/2003 sa týmto mení a dopĺňa takto:
1. Článok 42 ods. 2 písm. b) sa nahrádza takto:
"b) že budú viesť samostatné skladové účtovníctvo alebo iné doklady, ktoré zabezpečujú rovnaké záruky na účely kontroly."
2. Článok 46 ods. 2 písm. d) sa nahrádza takto:
"d) referenčné čísla a plochy parciel, na ktorých sa produkty pestujú, a v prípade organizácii výrobcov názov a adresu každého príslušného pestovateľa; referenčné čísla parcely sa nemusia oznamovať v prípade ružového korenia patriaceho pod číselný znak KN 0910;"
Článok 2
V prílohe II k nariadeniu (ES) č. 43/2003 sa opis produktov v stĺpci II číselného znaku KN 0705 opravuje takto:
"0705 | Hlávkový alát a čakanka" |
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Článok 2 sa bude uplatňovať od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. októbra 2003